"Vitez Srbije" za Gatalicu, Petrovića, Ljiljanu Blagojević...

Tanjug | 22. 06. 2014. - 19:15h | Foto: Ž. Šafar/V.Mitić/ | [Komentara: 0](http://www.blic.rs/Kultura/Vesti/475446/Vitez-Srbije-za-Gatalicu-Petrovica-Ljiljanu-Blagojevic/komentari)

Prestižno priznanje “Vitez Srbije”, koje se dodeljuje istaknutim stvaraocima iz različitih oblasti javnog života , uručeno je sinoć na Zlatiboru u okviru šestih Vidovdanskih svečanosti.



Vitez srpske književnosti: Aleksandar Gatalica

Ove godine, nagradu je dobilo sedam stvaralaca, koje su zbog izuzetnih dostignuća predložile njihove kolege, što ovo priznanje čini specifičnim.

Tako je zvanje viteza srpske književnosti poneo Aleksandar Gatalica, vitez srpske medicine je prof. dr Vaso Antunović, vitez srpske muzike Dejan Petrović, Ljiljana Blagojević je vitez srpske glume, Vladimir Dunjić vitez srpskog slikarstva, Dušan Savić vitez srpskog sporta, dok je Rade Ljubojević vitez srpske privrede.

Ceremonija je održana u hotelu Mona” na ovoj planini, a pokrovitelj manifestacije je opština Čajetina, uz podršku Turističke organizacije Zlatibor.

Zvanje je ustanovljeno u znak sećanja na srpske junake pale u Kosovskoj bici.
Predsednik opštine Čajetina, Milan Stamatović, izrazio je, na svečcanoj akademiji zahvalnost laureatima što su prihvatili priznanja i pohvalio doprinose postignute u oblastima u kojima su aktivni.

“Zaslužili su i opravdali titulu viteza, dostojni su da predstavljaju Srbiju i da promovišu našu opštinu. Danas se u Srbiji neguju neke druge vrednosti, mi smo stavili naglasak na našu kulturu i tradiciju, kako bi se istakli oni koji dostojno i uspešno predstavljaju svoju zemlju i lokalnu zajednicu”, izjavio je on.

Aleksandar Gatalica je poneo priznanje za roman Veliki Rat”, u godini kada se obeležava stogodišnjica izbijanja Prvog svetskog rata, koji je u velikoj meri odredio sudbinu čovečanstva i srpskog naroda u 20. veku.

“Drago mi je što se nagrada dodeljuje daleko od velikih centara kulture i umetnosti, u Čajetini gde sam već ranije bio gost. Lepo je kada jedna ovakva lokalna samouprava ima snage, volje i želje da to učini. Srbija počiva na obrazovanju, kulturi i sportu, i kada to shvatimo biće na mnogo bolje”, rekao je pisac Tanjugu.

Kako kaže, ne piše se zbog nagrada, ali su one dokaz da je rad doneo rezultat i imao odjeka, a činjenica da se njegova knjiga prodala u 40 000 primeraka govori da je nasledje Velikog rata u Srbiji i dalje živo.



Dejan Petrović

Sin jednog od najpoznatijih srpskih trubača, Miće Petrovića, Dejan, prvi put je zasvirao sa svega šest godina, a već sa 12 je imao prvi orkestar. Osvojio je brojna priznanja, medju kojima je i najmladji majstor trube u istoriji Sabora trubača u Guči.

Poslednjih godina posvetio se eksperimentisanju sa muzikom, koje ga je uvek privlačilo, pa su iz spajanja nespojivog i izvodjenja skoro nemogućeg nastala jedinstvena dela i numere. Sarađivao je sa brojnim velikanima iz sveta filam i muzike, prvi album je izdao 2010. godine, a u pripremi je i drugi koji će se uskoro naći pred publikom.

Vitez srpske glume, Ljiljana Blagojević, u dosadašnjoj bogatoj karijeri je odigrala preko 60 pozorišnih uloga i pojavila se u više od 50 filmskih ostvarenja.
“Lepo je biti vitez kulture i umetnosti, i velika je obaveza dobiti nagradu ustanovljenu povodom jednog od najznačajnijih datuma za Srbe u ovako lepom društvu, “ rekla je ona Tanjugu.



Ljiljana Blagojević

Prema njenim rečima, vitez je neko ko je istrajan, dosledan sebi, svojoj sudbini i narodu kome pripada.
“Stanje kulture u našoj zemlji je odraz društva, ako je ono siromašno i kultura je na najnižim granama. Nije samo novac problem, već i stanje naše svesti, kada smo bili pod sankcijama umetnost je bila naš izlaz u svet, sada je to zaboravljeno, misli se stomakom, umesto mozgom, a to je kraj jednog naroda”, rekla je Blagojevićeva.

Vladimir Dunjić, poreklom iz Čačka, vitez je srpskog slikarstva. On je prvi laureat nagrade Momo Kapor, član ULUS-a i do sada je održzao brojne izložbe u zemlji i inostranstvu. U njegovom stvaralaštvu može se zapaziti nekoliko ciklusa, čiji su pokretači majstori slikarstva i književnosti. Kritičari kažu da se u delima koja nastaju ispod njegove kičice mogu zapaziti melanholija, spiritualnost, magijska sugestivnost i mistika. Dunjićeve slike krase mnoge značajne zbirke u Srbiji.

Dodelom ovog prestižnog priznanja otpočelo je Zlatiborsko kulturno leto, a u umetničkom delu programa učestovala je Danica Krstićizvođač naše etno muzike, uz pratnju Saše Nestorovica na akustičnoj gitari.